Projekts

2014.gada Rīkojums Nr.

Rīgā (prot. Nr. .§)

### Par atteikumu atvērt studiju virzienu sabiedrībā ar ierobežotu atbildību *„International College of Business and Finance”*

1. Ministru kabinets (adrese – Brīvības bulvāris 36, Rīga, LV-1520), pamatojoties uz Augstskolu likuma 55.2 panta trešo daļu, izvērtē sabiedrības ar ierobežotu atbildību *“International College for Business and Finance”*(izglītības iestādes reģistrācijas apliecības numurs 3347802970, adrese – Lomonosova iela ¼, Rīga, LV-1019) (turpmāk - Koledža) pieejamos resursus un Koledžas studiju virziena „Vadība, administrēšana un nekustamo īpašumu pārvaldība” atbilstību valsts attīstības prioritātēm un konstatē:
2. Koledža 2013.gada 10.oktobrī iesniedza Izglītības un zinātnes ministrijā iesniegumus studiju programmu, kuras atbilst Koledžā jaunajam studiju virzienam „Vadība, administrēšana un nekustamo īpašumu pārvaldība”, licencēšanai:
   * 1. pirmā līmeņa profesionālās augstākās izglītības studiju programmu “Mārketings un komunikāciju tehnoloģijas” tirgvedības un tirdzniecības speciālista kvalifikācijas iegūšanai;
     2. pirmā līmeņa profesionālās augstākās izglītības studiju programmu “Atpūtas industrijas uzņēmumu vadība” komercdarbības speciālista kvalifikācijas iegūšanai;
     3. pirmā līmeņa profesionālās augstākās izglītības studiju programmu “Starptautiskā biznesa organizācija un vadība” komercdarbības speciālista vai loģistikas speciālista, vai banku speciālista kvalifikācijas iegūšanai;
3. Saskaņā ar Augstskolu likuma 55.2 panta trešo daļu, ja augstskola vai koledža iesniedz licencēšanai studiju programmu jaunā augstskolas vai koledžas studiju virzienā, Ministru kabinets pieņem lēmumu par jauna studiju virziena atvēršanu attiecīgajā augstskolā vai koledžā.
4. Saskaņā ar Ministru kabineta 2013.gada 25.aprīļa noteikumu Nr.230 „Studiju programmu licencēšanas noteikumi” (turpmāk - Licencēšanas noteikumi) 14.punktu, ja augstskola vai koledža iesniedz licencēšanai studiju programmu, kura atbilst jaunam studiju virzienam augstskolā vai koledžā, pirms jautājuma par studiju programmas licencēšanu izskatīšanas Studiju programmu licencēšanas komisija apstiprina ekspertu, kurš izvērtē augstskolai vai koledžai pieejamos resursus un mēneša laikā no iesnieguma saņemšanas dienas sniedz atzinumu Izglītības un zinātnes ministrijai.
5. Studiju programmu licencēšanas komisija, pamatojoties uz Licencēšanas noteikumu 6.2.apakšpunktu, 2013.gada 16.oktobra sēdē apstiprināja atbilstošās nozares ekspertus (turpmāk - apstiprinātie eksperti) katras studiju programmas izvērtēšanai un koledžai pieejamo resursu izvērtēšanai Licencēšanas noteikumu 14.punktā paredzētajā gadījumā.

Izglītības un zinātnes ministrijā tika iesniegti trīs ekspertu atzinumi par Koledžai pieejamiem resursiem. Divi eksperti, izvērtējot Koledžas pieejamos resursus, norāda, ka Koledžas pieejamie resursi nodrošina studiju programmu īstenošanu, vienlaikus iesakot papildināt bibliotēkā pieejamo starptautisko datu bāžu sarakstu. Savukārt trešais eksperts norāda, ka studiju, informatīvā bāze (tai skaitā bibliotēka), finansiālā un materiāltehniskā bāze nav pietiekoša, tā neatbilst studiju programmas nosacījumiem un ar tiem nevar tikt īstenota kvalitatīva studiju programma. Ņemot vērā to, ka divi no trim ekspertiem uzskata, ka Koledžai pieejamie resursi nodrošina studiju virziena īstenošanu, var prezumēt, ka pieejamie resursi ir pietiekami, lai atvērt studiju virzienu. Par studiju, informatīvās bāzes (tai skaitā bibliotēkas), finansiālās un materiāltehniskās bāzes pietiekamību noteikto studiju programmu īstenošanai lems Studiju programmu licencēšanas komisija.

1. Saskaņā ar Licencēšanas noteikumu 14.punktu Izglītības un zinātnes ministrija, Ekonomikas ministrija, Pārresoru koordinācijas centrs, Augstākās izglītības padome un Latvijas Darba devēju konfederācija, pamatojoties uz Latvijas ilgtspējīgas attīstības stratēģiju, Nacionālo attīstības plānu un citiem attīstības plānošanas dokumentiem, sniedza viedokli par augstskolas vai koledžas jaunā studiju virziena atbilstību valsts attīstības prioritātēm.
2. Ekonomikas ministrija 2013.gada 20.novembra vēstulē Nr.324-1-11513 secina, ka jaunais studiju virziens “Vadība, administrēšanas un nekustamo īpašumu pārvaldība” daļēji atbilst valsts attīstības prioritātēm, jo veiksmīgu studiju programmu realizācijas gadījumā tiktu sagatavoti komercdarbības un tirdzniecības speciālisti, kas atbilst darba tirgus ilgtermiņa pieprasījuma prognozēm. Papildus, šis studiju virziens palielinātu Latvijas izglītības pakalpojumu eksportu un veicinātu sadarbību starp izglītības iestādēm un darba devējiem.
3. Pārresoru koordinācijas centrs 2013.gada 14.novembra vēstulē Nr.1.2-5/95 norāda, ka Koledžas jaunais studiju virziens “Vadība, administrēšanas un nekustamo īpašumu pārvaldība” tikai daļēji saskan ar prioritātēm, kas noteiktas Latvija ilgtspējīgas attīstības stratēģijā līdz 2030.gadam un Nacionālajā attīstības plānā 2014.-2020.gadam (turpmāk – NAP2020). Komercdarbību speciālistu sagatavošanas lietderība ir apšaubāma, ņemot vērā sasaistes trūkumu ar valsts attīstības prioritātēm un šādas profesijas vispārīgo raksturu, vai arī šī studiju programma būtu ievērojami jāpārorientē, liekot ievērojami lielāku akcentu uz komunikāciju tehnoloģiju apguvi.

NAP2020 viena no trim prioritātēm ir “Tautas saimniecības izaugsme”, kas paredz attīstīt tādus rīcības virzienus kā izcila uzņēmējdarbības vide, augstražīga un eksportspējīga ražošana un starptautiski konkurētspējīgi pakalpojumi. Tomēr paredzamā darba tirgus piedāvājuma piesātinājuma dēļ piesardzīgi vērtējama ierosme veidot studiju programmu “Starptautiskā biznesa organizācija un vadība”, lai gan tā netieši saskan ar NAP2020 prioritātēm par finanšu un loģistikas nozaru attīstības perspektīvām.

Viens no NAP2020 uzdevumiem paredz, ka tiks atbalstīta uz eksportu orientētu tūrisma produktu veidošana, izmantojot reģionu unikālo, dabas un kultūrvēsturisko mantojumu, reģionos izveidoto infrastruktūru un kurortoloģijas pakalpojumu potenciālu, kas potenciāli varētu radīt papildus pieprasījumu pēc atpūtas industrijas speciālistiem. Tādējādi varētu tikt atbalstīta ierosme īstenot studiju programmu „Atpūtas industrijas uzņēmumu vadība” ar specializāciju tūrismā, kas saskan ar Latvija 2030 un NAP2020 prioritātēm, vienlaicīgi, jānorāda, ka specializācija sporta un atpūtas uzņēmumu vadībā ar tām nav tieši saistāma.

1. Augstākās izglītības padome 2013.gada 15.novembra vēstulē Nr.1.12./79 norāda, ka NAP2020 ir noteikts rīcības virziens “Augstražīga un eksportspējīga ražošana un starptautiski konkurētspējīgi pakalpojumi” un “Izcila uzņēmējdarbības vide”, kā arī prioritātē “Tautsaimniecības izaugsme” rīcības virzienā “Attīstīta pētniecība, inovācija un augstākā izglītība” noteikts uzdevums: [190] Augstākās izglītības konkurētspēja un konsolidācija, materiāltehniskās bāzes (aprīkojums) attīstība, augstskolu un koledžu iekšējās kvalitātes sistēmas pilnveide, augstskolu personāla zinātnisko publikāciju skaita pieauguma motivēšana, starptautisko zinātnisko žurnālu izveide, pārvaldības sistēmas efektivitātes palielināšana.” Ņemot vērā, ka studiju virziens “Vadība, administrēšanas un nekustamo īpašumu pārvaldība” jau tiek īstenots 32 augstākās izglītības institūcijās, patlaban tiek nodrošināts pietiekams augstākās izglītības piedāvājums minētajā studiju virzienā. Gadījumā, ja vēl kāda augstākās izglītības institūcija uzsāks īstenot studijas šajā studiju virzienā, tad tas ir pretrunā ar NAP2020 uzdevumu par augstākās izglītības konsolidāciju.
2. Latvijas Darba devēju konfederācija 2013.gada 12.novembra vēstulē Nr.2-9/254 norāda, ka neskatoties uz to, ka līdzīgu studiju programmu klāsts, kas tiek piedāvāts citās izglītības iestādēs, ir plašs, tomēr, ņemot vērā, ka attiecīgo studiju virzienu plāno realizēt privātā iestāde kā pakalpojumu tiem klientiem, kas par šo pakalpojumu paši ir gatavi maksāt, no valsts puses nebūtu jāierobežo šī pakalpojuma sniegšanas iespējas.
3. Izglītības un zinātnes ministrija 2014.gada 13.marta vēstulē Nr.1-13/1237, sniedzot viedokli par studiju virziena atbilstību valsts attīstības prioritātēm, norāda, ka studijas ar iespēju iegūt kādu no Koledžas studiju programmās minētajām kvalifikācijām jau tiek īstenotas Latvijas augstskolās un koledžās. Papildus šādu speciālistu sagatavošana nav lietderīga, ņemot vērā valsts attīstības prioritātes. Saglabājoties esošai augstākās izglītības struktūrai un prognozētajai tautsaimniecības attīstībai, Latvijā turpmāko 20 gadu laikā pastiprināsies speciālistu ar augstāko izglītību skaita neatbilstība darba tirgus pieprasījumam, īpaši humanitārajās zinātnēs, mākslā, izglītībā, sociālās un tiesību zinātnēs, proti, šo speciālistu skaits pārsniegs pieprasījumu, vienlaikus palielināsies deficīts tādās nozarēs kā inženierzinātnes, ražošana un būvniecība, dabas zinātnes, matemātika un informācijas tehnoloģijas.

NAP2020 kā prioritāte rīcības virzienā „Attīstīta pētniecības, inovācija un augstākā izglītība” ir noteikts uzdevums „augstākās izglītības konkurētspēja un konsolidācija […]”. Esoša Latvijas augstākās izglītības iestāžu tīkla sadrumstalotība pazemina augstākās izglītības kvalitāti un mazina augstskolu iespējas kļūt konkurētspējīgām starptautiskā līmenī. Šīs problēmas izpausme ir lielais augstākās izglītības iestāžu un studiju programmu skaits un nelielais studējošo skaits. Augstākās izglītības iestāžu tīkls pašreizējai demogrāfiskajai situācijai un ārzemju studentu piesaistes kapacitātei ir pārāk plašs. Sadrumstalotība ne tikai paaugstina administratīvās izmaksas, bet arī samazina augstskolu iespēju kļūt konkurētspējīgām starptautiskā līmenī. Tādējādi ir spēcīga konkurence, zemas iestāšanās prasības augstākās izglītības iestādēs un nepietiekama akadēmisko resursu sadale. Ņemot vērā minēto, Izglītības un zinātnes ministrija neatbalsta šī studiju virziena atvēršanu Koledžā.

1. Saskaņā ar Licencēšanas noteikumu 14.punktu Izglītības un zinātnes ministrija sagatavo un iesniedz Ministru kabinetā tiesību akta projektu par jauna studiju virziena atvēršanu vai par atteikumu atvērt jaunu studiju virzienu koledžā. Minētajam tiesību akta projektam tiek pievienots eksperta atzinums par augstskolai vai koledžai pieejamiem resursiem, kā arī Izglītības un zinātnes ministrijas, Ekonomikas ministrijas, Pārresoru koordinācijas centra, Augstākās izglītības padomes un Latvijas Darba devēju konfederācijas viedoklis par augstskolas vai koledžas jaunā studiju virziena atbilstību valsts attīstības prioritātēm.
2. Izvērtējot iepriekš minēto, secināms, ka studiju virziena “Vadība, administrēšana un nekustamo īpašumu pārvaldība” atvēršana Koledžā nav atbalstāma, jo tas neatbilst valsts attīstības prioritātēm:
   1. paredzams darba tirgus piesātinājums, tāpēc piesardzīgi vērtējama ierosme veidot jaunas studiju programmas uz jau esošo studiju programmu piedāvājuma;
   2. šis studiju virziens jau tiek īstenots 32 augstākajās izglītības iestādēs, tāpēc jau tiek nodrošināts pietiekams augstākās izglītības piedāvājums šajā studiju virzienā, proti, šāda studiju virziena atvēršana būtu pretrunā ar Nacionālā attīstības plāna 2020 uzdevumu par augstākās izglītības konsolidāciju;
   3. Latvijā turpmāko 20 gadu laikā pastiprināsies speciālistu ar augstāko izglītību skaita neatbilstība darba tirgus pieprasījumam, īpaši sociālajās zinātnēs, proti, šo speciālistu skaits pārsniegs pieprasījumu, vienlaikus deficīts pieaugs tādās nozarēs kā inženierzinātnes, ražošana un būvniecība, dabas zinātnes, matemātika un informācijas tehnoloģijas.
3. Izvērtējot atteikuma izsniegšanas lietderību, jāsecina, ka konkrēta satura administratīvais akts ir nepieciešams leģitīma mērķa sasniegšanai, proti, lai nodrošinātu valsts tautsaimniecības attīstību, būtu atbalstāma jaunu studiju programmu veidošana, ievērojot Latvijas darba tirgus pieprasījumu, kas šobrīd pieprasa speciālistus inženierzinātnēs, dabas zinātnēs, ražošanā un būvniecībā, matemātikā un informācijas tehnoloģijās. Valsts tautsaimniecības attīstība nav tikai valsts dibinātu augstskolu un koledžu uzdevums, jo jebkura augstskola un koledža izsniedz diplomu valsts vārdā, tādējādi piedāvājot augstāko izglītību, lai nodrošinātu valsts ekonomikas un tautsaimniecības attīstību un iedzīvotāju labklājības līmeņa paaugstināšanos. Šāda mērķa sasniegšanai nav iespējams noteikt mazāk ierobežojošus līdzekļus, jo Augstskolu likuma 55.2panta trešā daļa un Licencēšanas noteikumu 14.punkts paredz tikai divas iespējas lēmuma pieņemšanai, respektīvi, atvērt Koledžā studiju virzienu vai atteikt atvērt studiju virzienu. Nodrošinot valsts tautsaimniecības attīstības intereses, augstākās izglītības jomai būtu jākoncentrējas uz trūkstošo speciālistu radīšanu, nevis palielināt pārprodukciju jau tā lielajā sociālo zinātņu speciālistu jomā. Koledžai uzliktais ierobežojums ir mazāks nekā sabiedrības ieguvums, jo ar atteikumu atvērt Koledžā studiju virzienu „Vadība, administrēšana un nekustamo īpašumu pārvaldība” netiek uzlikts aizliegums Koledžai nodarboties ar augstākās izglītības īstenošanu, bet tiek atteikts atvērt konkrēto studiju virzienu, kas nenodrošinās sabiedrības intereses iegūt izglītību tajā jomā, kas nepieciešama valsts tautsaimniecības attīstībai. Augstskolu likuma 4.pants nosaka, ka augstskolas ir autonomas institūcijas, bet tas neatceļ valsts pienākumu nodrošināt tādu augstāko izglītību un nodrošināt to studiju programmu īstenošanu, kuras rada speciālistus, pēc kuriem valstī ir liels pieprasījums jau tagad.
4. Ievērojot minētos apsvērumus un pamatojoties uz Augstskolu likuma 55.2 panta trešo daļu, Licencēšanas noteikumu 14.punktu, Ministru kabinets nolemj atteikt atvērt studiju virzienu “Vadība, administrēšanas un nekustamo īpašumu pārvaldība” SIA *“International College for Business and Finance”.*
5. Šo rīkojumu saskaņā ar Administratīvā procesa likuma 76.panta otro daļu, 188.panta pirmo un otro daļu un 189.panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas diena oficiālajā izdevumā “Latvijas Vēstnesis”.

Ministru prezidente L.Straujuma

Izglītības un zinātnes ministre I.Druviete

Iesniedzējs: Izglītības un zinātnes ministre I.Druviete

Vizē:

Valsts sekretāres vietnieks –

Nodrošinājuma un finanšu

departamenta direktors,

valsts sekretāres pienākumu izpildītājs E.Martinsons

07.05.2014.

1673

J.Silka

67047785

[Jolanta.Silka@izm.gov.lv](mailto:Jolanta.Silka@izm.gov.lv)